
ראש נקי
מאת שמואל ברו
בימוי דניאל אדר
משחק שמואל ברו

המאבק בשימוש לרעה בסמים ואלכוהול הוא יעד מרכזי בפעילות הקהילה. 
סם הוא כל חומר כימי אשר גורם לשינויים גופניים, רגשיים וחשיבתיים. אדם הצורך סם לא למטרות רפואיות אלא בכוונה לשנות את התחושה ומצב הרוח, עושה בחומר שימוש לרעה. על פי התפיסה הרווחת כיום בישראל וברוב ארצות המערב - שימוש לרעה בסמים פוגע ביחיד ובחברה ולכן הוא אסור על פי החוק.

נהוג לחלק את החומרים הפסיכו-אקטיביים לארבע קבוצות עיקריות:
· סמים המדכאים את פעילות מערכת העצבים המרכזית ובהם אלכוהול, תרופות שינה ותרופות מרגיעות.
· סמי הזיה ובהם אל-אס-די, פטריות הזיה, דטורה ודומיהם ואף סמי קנבוס (חשיש ומריחואנה).
· סמים המעוררים וממריצים את פעילותה של מערכת העצבים המרכזית, בהם אמפטמינים, ספידים, פופרס, קוקאין וקראק, אקסטזי וכן קפאין וניקוטין.
· חומרים משככי כאבים, הקרויים גם נרקוטיים, בהם אופיום, הרואין, קוק פרסי וחומרים נרקוטיים סינטטיים, כגון מתדון (אדולן)


הפרעות ישירות של השימוש בחומרים פסיכו-אקטיביים:
· שימוש חוזר ונשנה בחומרים פסיכו-אקטיביים הגורם לכשל במילויו חובות האדם בעבודה, בלימודים ו/או במשפחה
· שימוש חוזר ונשנה בחומרים פסיכו-אקטיביים בנסיבות שבהן עצם השימוש עלול לסכן את האדם או את זולתו (למשל נהיגה בהשפעת סמים) 
· הסתבכויות חוזרות ונשנות עם רשויות החוק בשל השימוש בסם 
· המשך השימוש בסם למרות הבעיות המשפחתיות, החברתיות או הכלכליות הנגרמות כתוצאה מהשימוש

תוצאות של השימוש בחומרים פסיכו-אקטיביים
הפרעות בתפיסה, בערנות, בהתנהגות הפסיכו-מוטורית, בקשב, בחשיבה ובשיפוט, ובהתנהגות הבינאישית; הזיות, שכחה, פסיכוזה, הפרעות במצב הרוח (דיכאון ו/או מאניה), ניסיונות התאבדות; התקפי חרדה ופאניקה, הפרעות בשינה, הפרעות בתפקוד המיני.

התלות בסם מתבטאת בשני ממדים עיקריים: תלות גופנית ותלות נפשית.
התלות הגופנית היא מצב שבו הסתגל הגוף לנוכחותו של הסם, ובמקרים מסוימים מתקשה האורגניזם לתפקד ללא נוכחותו של הסם במערכת. 
התלות הנפשית מוצאת את ביטויה בהתפתחות דפוסים של התנהגות כפייתית-הרגלית המתבטאת בשימוש חוזר ונשנה בסם ונובעת מרצון כפייתי לחזק את עוצמתה של החוויה הדועכת (של השפעת הסם) ולהפחית את עוצמת החרדה המתעוררת מהחשש שמא לא ימצא די סם. 

הרשות הלאומית למלחמה בסמים ובשימוש לרעה באלכוהול מופקדת בלעדית על:
הפצת מידע וקידום ההסברה בנושא הסמים במטרה להביא לשינוי האווירה הציבורית ביחס לשימוש לרעה בסמים ובאלכוהול; קידום המחקר בתחום הסמים והאלכוהול ובכלל זה ביצוע סקרים ארציים ועירוניים על היקף השימוש בסמים ובאלכוהול, וביצוע מחקרי הערכה על פעולות שמבוצעות על-ידי הרשות והמשרדים במגוון תחומי המאבק בסמים ובשימוש לרעה באלכוהול; הכשרת כוח אדם מקצועי לעיסוק בנושא הסמים והאלכוהול
וקידום מערך הפעילות הקהילתית למאבק בנגע הסמים והשימוש לרעה באלכוהול בדגש על רגישות תרבותית
הרשות מבצעת את תפקידיה על פי יעדים מוגדרים ותוכניות עבודה מדידות ומבוקרות.

הרשות הלאומית למלחמה בסמים ובאלכוהול, רח' כנפי נשרים 7, גבעת שאול, 
ת"ד 3985 ירושלים, מיקוד 9103902. 
טלפון: 02-5675911.
פקס:  02-6513956
דואר אלקטרוני: hotmail@antidrugs.gov.i 

